എന്തൊരേറ് ഷാര്ജ: ട്വന്റി20 ക്രിക്കറ്റ് ലോകകപ്പില് തങ്ങളുടെ ആദ്യ മത്സരത്തില് സ്കോട്ട്ലന്ഡിനെതിരേ വമ്ബന് ജയം കുറിച്ച അഫ്ഗാനിസ്ഥാന് ഒരുപിടി റെക്കോഡുകളും സ്വന്തമാക്കി. ട്വന്റി 20 ലോകകപ്പിലെ ഒരു ടീമിന്റെ രണ്ടാമത്തെ വലിയ ജയമാണിത്. ട്വന്റി 20 യിലെ തങ്ങളുടെ ഏറ്റവും വലിയ ജയവും അഫ്ഗാന് കുറിച്ചു. ലോകകപ്പിലെ ഏറ്റവും കുറഞ്ഞ നാലാമത്തെ സ്കോറാണു സ്കോട്ട്ലന്ഡ് കുറിച്ചത്. ട്വന്റി20 ലോകകപ്പിലെ അരങ്ങേറ്റത്തില് തന്നെ അഞ്ചു വിക്കറ്റെടുക്കുന്ന ആദ്യ താരമെന്ന ഖ്യാതി ഓഫ് സ്പിന്നര് മുജീബ് ഉര് റഹ്മാന് സ്വന്തമാക്കി. സൂപ്പര് 12 പോരാട്ടത്തില് സ്കോട്ട്ലന്ഡിനെ 130 റണ്ണിനാണ് അഫ്ഗാന് തോല്പ്പിച്ചത്. ആദ്യം ബാറ്റ് ചെയ്ത അഫ്ഗാനിസ്ഥാന് 20 ഓവറില് നാലിന് 190 റണ്ണെടുത്തു. സ്കോട്ട്ലന്ഡ് 10.2 ഓവറില് 60 റണ്ണിന് ഓള്ഔട്ടായി. സ്കോട്ട്ലന്ഡ് ഉജ്വലമായി തുടങ്ങിയെങ്കിലും മുജീബ് എറിയാന് തുടങ്ങിയതോടെ ചീട്ടുകൊട്ടാരമായി. മൂന്ന് ഓവറില് വിക്കറ്റ് നഷ്ടമില്ലാതെ 28 റണ്ണെസെടുത്ത സ്കോട്ട്്ലന്ഡ് ബാറ്റിങ് നിര നാണക്കേടിലേക്ക് കൂപ്പുകുത്തി. അഞ്ചുപേര് പൂജ്യത്തിനു പുറത്തായി. 20 റണ് വിട്ടുകൊടുത്താണു മുജീബ് അഞ്ചു വിക്കറ്റെടുത്തത്. മുന് നായകന് റാഷിദ് ഖാന് നാല് വിക്കറ്റെടുത്തു. ഓപ്പണര് ജോര്ജ് മുന്സി 18 പന്തില് രണ്ട് സിക്സറും രണ്ട് ഫോറുമടക്കം 25, ക്രിസ് ഗ്രീവ്സ് 12 പന്തില് 12, നായകനും ഓപ്പണറുമായ കെയ്ല് കോയ്സ്റ്റര് ഏഴ് പന്തില് 10 എന്നിവര് മാത്രമാണു രണ്ടക്കം കടന്നത്. മികച്ച ജയം അഫ്ഗാന് മെച്ചപ്പെട്ട റണ് റേറ്റ് സമ്മാനിച്ചു. നജീബുള്ള സാദ്രാന് 34 പന്തില് മൂന്ന് സിക്സറും അഞ്ച് ഫോറുമടക്കം 59, റഹ്മാനുള്ള ഗുര്ബാസ് 37 പന്തില് നാല് സിക്സറും ഒരു ഫോറുമടക്കം 46, ഓപ്പണര് ഹസ്റത്തുള്ള സാസായി 30 പന്തില് മൂന്ന് സിക്സറും മൂന്ന് ഫോറുമടക്കം 44 എന്നിവരുടെ പ്രകടന മികവിലാണ് അഫ്ഗാന്റെ വെടിക്കെട്ട്. 2016 ല് സിംബാബ്വേയ്ക്കെതിരെ നാഗ്പ്പൂരില് നേടിയ ആറിന് 186 റണ്ണായിരുന്നു ഇതിന് മുമ്ബ് അഫ്ഗാന്റെ ഏറ്റവും മികച്ച സ്കോര്. 2016 ല് അരങ്ങേറിയ അഫ്ഗാന് ദക്ഷിണാഫ്രിക്കയ്ക്കെതിരേ 172, സ്കോട്ലന്ഡിനെതിരേ 170 എന്നിങ്ങനെ റണ്ണെടുത്തു. 20 വയസുകാരനായ മുജീബിന് ഏഷ്യന് പിച്ചുകളിലും വിദേശത്തും ഒരു പോലെ തിളങ്ങാനായി. ഒരേ വഴക്കത്തോടെ ഓഫ് സ്പിന്നും ലെഗ് സ്പിന്നും ഗൂഗ്ളിയും എറിയാനാകുന്നതാണു മുജീബിനെ വേറിട്ടു നിര്ത്തുന്നത്. പതിനാറാം വയസിലാണ് 2018 ഫെബ്രുവരിയില് രാജ്യാന്തര ക്രിക്കറ്റില് അരങ്ങേറ്റം. അന്നു തൊട്ടു കളിച്ച 20 ട്വന്റി20 കളിലായി 30 വിക്കറ്റുകളെടുത്തു. കലാപ കലുഷിതമായ ഖോസ്റ്റ് സ്വദേശിയാണു മുജീബ്. സ്കോട്ട്ലന്ഡ് നായകന് കെയ്ല് കോയ്്സ്റ്റര്, കാളം മക്ലിയോഡ്, റിച്ചി ബെറിങ്ടണ് എന്നിവരെ ഗൂഗ്ളി എറിഞ്ഞാണു മുജീബ് പുറത്താക്കിയത്. കംപ്ലീറ്റ് പാക്കേജ് എന്നാണ് അഫ്ഗാന്റെ മുന് കോച്ച് ആന്ഡി മോള്സ് മുജീബിനെ വിശേഷിപ്പിച്ചത്. അണ്ടര് 19 ടീമിലെ പ്രകടനം കണ്ടാണ് താരത്തെ ദേശീയ ടീമിലെടുത്തത്. ബിഗ് ബാഷ് ലീഗ് 10 ല് ബ്രിസ്ബെയ്ന് ഹീറ്റിനു വേണ്ടി 14 വിക്കറ്റുകളെടുത്തു. ട്വന്റി20 കരിയറില് ആകെ 170 വിക്കറ്റുകളെടുത്തു. ടി20 ബ്ലാസ്റ്റില് മിഡില്സെക്സിനു വേണ്ടി 10 വിക്കറ്റുകളുമെടുത്തു. ഐ.പി.എല്. 2022 ലെ താര ലേലത്തിലും മുജീബ് കോടിപതിയാകുമെന്നു കളിയെഴുത്തുകാര് പ്രവചിച്ചു.